Beste brandstof, gaan asb. op ’n dieet | Netwerk24
Deur Piet Matipa 09 Junie 2018 00:00
Hoor asseblief die klanke van my hulpkrete en voel die druppels van my trane – my huil is soos ’n donderstorm.
Wanneer gaan jy ophou om ons in Suid-Afrika soos ’n kolonialis aan te val?
Jou pryse groei vinniger as ’n pandemie. Soos vetselle vermeerder dit teen ’n luiperd se spoed.
Wanneer gaan dit eendag ophou? Wanneer gaan iemand ingryp?
Wie is ons Dawid wat vir jou, brandstof, ons Goliat, met vyf rotse gaan verslaan? So kan dit nie aanhou nie.
Ons gaan binnekort ’n paaiement moet uitneem vir brandstof.
Die banke is op die punt om brandstoflenings te begin. Of is daar reeds so iets?
Jy is soos ’n rondloperkat wat hom tuisgemaak het in my lewe. Ek hou aan om jou te voer met geld en jy hou aan eet, maar die vet weet jy raak net nie dikker nie.
Jou lus word nooit geblus nie. Tevredenheid is nie in sig nie. Jy soek maandeliks, weekliks, daagliks meer van my geld.
Die put is besig om leeg te loop.
Hoekom het ek dan ’n kar, vra jy.
Hou terug met die houding, laat ek verduidelik.
Nes ’n leeu het ek nie die voorreg om my prooi te jag nie. Dit te vang nie. Dit na ’n vinnige dood toe te lei en dan heerlik te smul nie.
Glo my, as ek onder ’n boom of in ’n gat kon slaap, sou ek. As ek water uit ’n dam of ’n rivier kon drink, sou my lippe nooit kraak van droogte nie.
My kos het ’n yskas nodig. My kos moet gaar wees. My kos is in winkels en moet gekoop word.
Dit vat geld, want kos is nes jy besig om al hoe duurder te word.
Ek beveel sterk aan jy gaan op ’n eetplan. Minder is beter. Matigheid voor oë. Ek kan jou nie langer met munte en note voer nie.
Ek moet in ’n gebou slaap met elektrisiteit en water. Wat ook geld vreet.
Ek het nie ’n pels om my te beskerm teen die winter se aggressie nie. Ek bly buitendien in Suid-Afrika. My deure moet tralies hê, want mense besteel mekaar.
Om aan die lewe te bly moet ek werk. Om by die werk te kom moet ek ry. Maar jy, liewe brandstof, is soos ’n doelwagter. Jy probeer jou bes om my te keer.
Hoekom? Ek het niks aan jou gedoen nie.
Ek wil vandag vir jou vra om op ’n lewenslange dieet te gaan wat jou prys betref. Ek hoor ’n dieet is moeilik aan die begin, maar aanhouer wen.
Jy gaan aanvanklik die pad wil byster raak en aanhou eet aan my note, maar met dissipline gaan jy jou honger oorwin.
Jy gaan gewoond raak aan matigheid, want gulsigheid is mos deel van die sewe sondes (dink ek).
As jy eet net wat jy nodig het, gaan jy baie beter voel. Skielik gaan jy baie energie hê. Mense. veral ek, gaan jou ontsaglik aantreklik vind. Jy gaan almal se tipe wees.
Hou flippen op. Dankie.
Meer oor: Piet Matipa | Menings | Brandstofpryse
Maandag is stiefsuster; Sondag stiefma
Verskillende skakerings van leuens